«Չորրորդ ինքնիշխանություն»-ը գրում է. - «Խորհրդարանական ընտրություններից մի քանի ամիս առաջ արդեն իսկ ուրվագծվում է այն «գործիքակազմը», որով Սերժ Սարգսյանը փորձում է վերարտադրվել: Նա փաստորեն առաջին անգամ է ինքնուրույն ընտրություններ կազմակերպելու, եւ նկատելի է, որ նրա եւ Ռոբերտ Քոչարյանի «աշխատաոճերի» մեջ էական տարբերություններ կան: Առաջին եւ կարեւորագույն տարբերությունն այն է, որ Ռոբերտ Քոչարյանը սեփական իշխանության վերարտադրման հարցում նախապատվությունը տալիս էր կոպիտ ուժին, փողի զորությանը եւ կրիմինալ կառույցներին, իսկ Սերժ Սարգսյանը գերադասում է հենվել լեգալ համակարգերի, ավելի կոնկրետ` ուժային կառույցների վրա: Ռոբերտ Քոչարյանի օրոք, եթե հիշում եք, ոստիկանությունը դարձավ ինչ-որ երկրորդական կառույց, զրկվեց նախարարության կարգավիճակից, իսկ ինչ-որ պահի նույնիսկ այնպիսի վիճակ էր ստեղծվել, որ կրիմինալ հեղինակություններն էին համակարգում ոստիկանության գործողությունները: Սերժ Սարգսյանը կարծես թե հակառակն է անում` փորձում է ոստիկանությունը դարձնել իր հիմնական զենքն ու քաղաքական հենարանը»: